Հրաչ Բեգլարյան

**Հրաչ Վելիխանի Բեգլարյան** (), հայ արձակագիր, բանաստեղծ, հրապարակախոս, պատմական գիտությունների թեկնածու։

## Կենսագրություն
Հրաչ Բեգլարյանը ծնվել է 1956 թվականին Լոռու մարզի Լեռնավան գյուղում։ Տեղի միջնակարգ դպրոցն ավարտելուց հետո ուսումը շարունակել է Երևանի Խ. Աբովյանի անվան մանկավարժական ինստիտուտի պատմության ֆակուլտետի պատմա-հասարակագիտական բաժնում։ Ինստիտուտը գերազանցության դիպլոմով ավարտելուց հետո աշխատանքի է նշանակվել Սևանի շրջանի (այժմ՝ Գեղարքունիքի մարզ) Ծովագյուղի միջնակարգ դպրոցում։ Աշխատանքին զուգահեռ սովորել և ավարտել է Հնագիտության և ազգագրության ինստիտուտի ասպիրանտուրան, մասնակցել Հայաստանի բազմաթիվ հնավայրերի պեղումներին։ Բեգլարյանը պատմական գիտությունների թեկնածու է և երկար տարիներ դասախոսել է հանրապետության հոգևոր ու աշխարհիկ ուսումնական հաստատություններում։
Նա ունի շուրջ 20 տարվա լրագրողական աշխատանքի փորձ։ 1986-2006 թվականներին աշխատել է «Սևան» թերթում նախ որպես Նամակների, մշակույթի և կենցաղի բաժնի վարիչ, ապա՝ խմբագրի տեղակալ։
Հրաչ Բեգլարյանը Սևան քաղաքի օրհներգի բառերի հեղինակն է (Երաժշտությունը՝ Վ. Սարգսյանի):
Հայաստանի գրողների միության անդամ է 2013 թվականից, լրագրողների միության անդամ՝ 1994 թվականից։

## Ստեղծագործական ուղի
Հրաչ Բեգլարյանը ստեղծագործել սկսել է մանուկ հասակից։ Դեռևս դպրոցական տարիներից նրա բանաստեղծությունները տպագրվել են «Պիոներ կանչ», շրջանային «Լուսարձակ», հետագայում նաև՝ «Ավանգարդ», «Գարուն» և այլ պարբերականներում։

Մեկ տասնյակից ավելի գրքերի հեղինակ է։ 2014 թվականին տպագրվել է նրա «Երկրագործական մթերքների վերամշակումը միջնադարյան Հայաստանում» գիտական մենագրությունը, որը նրա տասնամյակների գիտական պրպտումների արգասիքն է։ 

Գրական և գիտական մամուլում  հանդես է եկել գիտական, հրապարակախոսական տասնյակ հոդվածներով, պատմվածքներով ու բանաստեղծություններով, 
առանձին պատմվածքներ ու բանաստեղծություններ թարգմանվել են անգլերեն, ֆրանսերեն, իսպաներեն, ռուսերեն, ուկրաիներեն, շվեդերեն, վրացերեն լեզուներով:

## Գրքեր
* 1996, «Հողի կանչը» (պատմվածքների ժողովածու)
* 2006, «Դրախտի պատուհան» (բանաստեղծությունների ժողովածու)
* 2009, «Մարախի տարի» (պատմավեպ)
* 2009, «Թլոլ Դավիթ» (վեպ)
* 2011, «Հրապարակ» (վեպ)
* 2013, «Կաղնին ու մեխը» (պատմվածքների ժողովածու)
* 2016, «Չարքակապ» (պատմվածքների ժողովածու)
* 2016, «Հրեշտակներ կային արևի մեջ» (վեպ)
* 2020, «Կաթնծիրից անդին» (պատմավեպ)
* 2021, «Խեղված ողնաշարը երկրի»  (վեպ)
* 2022, «Երգող ամպը» (մանկական բանաստեղծությունների ժողովածու)
* 2023, «Մղձավանջներ» (վեպ)
* 2023, «Սարյակի պատուհանը» (վիպակներ)
* 2025, «Շաբաթվա ութերորդ օրը» (վեպ)

### Դրամաներ
* 2017, փետրվարին Գաբրիել Սունդուկյանի անվան ազգային ակադեմիական թատրոնի բեմում  տեղի է ունեցել «Արծվաբույն» դրամայի բեմելը:
* 2022 վականի ապրիլի 29-ին Պատանի հանդիսատեսի թատրոնում բեմադրվել է նրա «Վերջին գահը» պատմական դրաման՝ Երևանի թատրոնի և կինոյի պետական ինստիտուտի 4-րդ կուրսի ուսանողների ուժերով (Ռեժիսոր՝ Դ.  Հարությունյան)

### Թարգմանություններ

* 2014, «Բարեպաշտության թանգարան»
* 2018, Պ. Կալինովսկի «Անցում, մահվան առեղծվածը» 
* 2018, Հովհաննես Սինայեցի «Սանդուղք»
* 2019, «Վարք և բանք հարանց»
* 2022, «Բարեսիրություն»
* 2023, Սիղվանոս Աթոսացի «Գրվածքներ»

### Ուսումնասիրություններ
* 2004, «Բարեպաշտության թանգարան (թարգմանություն ռուսերենից), Ծաղկաձոր, 2004
* 2005, «Վասն հիվանդաց»
* 2009, «Հրաշապատում կամ զարմանալի պատմություններ»
* 2014, «Երկրագործական մթերքերի վերամշակումը միջնադարյան Հայաստանում» (Գիտական մենագրություն)
* 2024, «Զարմանալի պատմություններ»

## Պարգևներ, մրցանակներ

* 1986, ՀՀ Կոմերիտմիության Կենտկոմի մրցանակ՝ «Հինգ հարց, հինգ հարյուր պատասխան» հոդվածի համար
* 1996, «Հայ զինվոր» թերթի մրցանակ՝ «Վերջին մարտը» պատմվածքի համար
* 2011, «Անտարես» հրատարակչության մրցանակ՝ «Գագոն» պատմվածքի համար
* 2013, ՀՀ  ՊՆ «Անդրանիկ Օզանյան» մեդալ՝ բանակաշինությանը նպաստող հոդվածների ու պատմվածքների համար
* 2013, Համազգային Մշակութային Միություն «Լևոն Շանթ» թատերգության մրցանակ՝ «Ես, Մանվելը, համակարգիչը» պիեսի համար
* 2013, ՀՀ Կրթության ու գիտության նախարարության շնորհակալագիր՝ Սևանի Վազգենյան դպրանոցի հիմնադրման քսաներորդ տարեդարձի առթիվ
* 2014, Սևան համայնքի պատվոգիր՝ Սևան քաղաքի մշակութային կյանքում ունեցած ներդրման համար
* 2015, Հայաստանի գրողների միության «Լավագույն արձակ» մրցանակ՝ «Լոխ լավ ա» պատմվածքի համար
* 2019,. «Ստեփան Ալաջաջյան» մրցանակ՝ «Վիպակ» անվանակարգում, «Կինը և եռափեղկ հայելին» վիպակի համար
* 2024, «Տոնապետ» գրական մրցույթի մրցանակ

## Ծանոթագրություններ

## Աղբյուրներ
* «19 պատմվածք», Երևան 2011
* Narrativa Armenia Contemporanea, Erevan 2014
* God had passed throhgth here, Yerevan 2012
* Mosaigue de proses contemporaines d Armenie, L, Harmattan, 2012

## Արտաքին հղումներ
*Հրաչ Բեգլարյանի «Մղձավանջներ» վեպը
*Հրաչ Բեգլարյան, Գրական թերթ
*Հրաչ Բեգլարյան, *tatron-drama.am*
*5 րոպե ԱՐՎԵՍՏ. Հրաչ Բեգլարյան *Armenian Public TV*

Կատեգորիա:ՀՊՄՀ շրջանավարտներ
Կատեգորիա:Հայ արձակագիրներ
Կատեգորիա:Հայ բանաստեղծներ
Կատեգորիա:Հայ հրապարակախոսներ
Կատեգորիա:Հայաստանի գրողների միության անդամներ
Կատեգորիա:Հայաստանի ժուռնալիստների միության անդամներ
Կատեգորիա:Պատմական գիտությունների թեկնածուներ